Marvin Bracy

Marvin Bracy-Williams (sündinud 15. detsembril 1993 Orlandos) on USA sprinter.

Ta võitis 2014. aasta sisemaailmameistrivõistlustel Sopotis 60 meetri jooksus ajaga 6,51 Richard Kilty järel hõbemedali.

2016. aasta suveolümpiamängudel Rio de Janeiros pääses Bracy 100 meetri jooksus USA koondisse, kuid sai oma poolfinaalis 6. koha ja jäi finaalist välja. 

2020. aastal naasis Bracy pärast kolme vaheaastat kergejõustikuvõistlustele. Ta püstitas 2021. aastal 100 meetri jooksus isikliku rekordi 9,85 ja oli üks favoriite Tokyo olümpiamängudel. Reievigastuse tõttu ebaõnnestus ta kodustel katsevõistlustel ja ei pääsenud USA koondisse.

2022. aasta sisemaailmameistrivõistlustel Belgradis võitis Bracy Marcell Jacobsi ja Christian Colemani järel pronksmedali isikliku rekordiga 6,44. Maailmameistrivõistlustel Eugene'is võitis ta 100 meetri jooksus hõbemedali, kaotades maailmameistriks tulnud Fred Kerleyle kahe sajandikuga ja edestades pronksmedali võitnud Trayvon Bromelli vaid kahe tuhandiksekundiga. 4×100 m teatejooks jooksis ta USA meeskonnas viimast vahetust ja võitis koos Colemani, Noah Lylesi ja Elijah Halliga Kanada järel hõbemedali.

 Ameerika jalgpall 

Enne kergejõustikule keskendumist mängis Bracy ka Ameerika jalgpalli. Ta kuulus ülikoolijalgpallis Florida State Seminolesi meeskonda ja oli wide receiver'i positsioonil üks hinnatumaid noori mängijaid, kes pääses ka ülikooliliiga tähtede mängule.

2017. aastal, viis aastat pärast tema viimast ametlikku mängu ülikooliliigas, naasis Bracy Ameerika jalgpalli juurde. Ta sõlmis lepingu NFL-i meeskonnaga Indianapolis Colts, kuid klubi loobus temast juba vähem kui kuu aega hiljem.

2018. aastal liitus ta kahel korral Seattle Seahawksiga, kuid mõlemad lepingud lõpetati enne hooaja algust. 

2019. aastal siirdus Bracy AAF-i klubiga Orlando Apollos. Ta sai debüütmängus õlavigastuse ning rohkem väljakule ei pääsenud. Apollos lõpetas temaga kuu aega hiljem lepingu. 

 Isiklikud rekordid 
Välisrekordid
 Ala  Tulemus  Aeg  Koht 100 m jooks  9,85   5. juuni 2021    Miramar 200 m jooks  20,55  26. aprill 2014   Clermont

Siserekordid
 Ala  Tulemus  Aeg  Koht 60 m jooks  6,44    19. märts 2012    Belgrad

 Isiklikku 

Marvin Bracy nõod Simeon Thomas ja Kermit Whitfield on Ameerika jalgpallurid, kes on mänginud NFL-is.

 Viited 

 Välislingid 


Kategooria:Ameerika Ühendriikide sprinterid
Kategooria:Ameerika jalgpallurid
Kategooria:Sündinud 1993